اے دولاچاریءِ کسّہ انت۔ یکّے ءَ وتی عادت پیلو کنگی ات ءُ دومیءَ وتی شُدءِ آس توسگی ات۔ چپ ءُ چوٹیں کوہانی ندارگے تاں دُوراں روان ات۔ ریلءِ دگ دریاءُ سیاہءُ سنگوئیں کوہانی میانءَ سہریں ریکانی سرءَ چیر گیتکگ ات۔ ریل انّی کمو دیراں پیسر جنوآءَ چہ در اتکگ ات۔ نوں پٹڑی(دگ) ءِ سرا چو آہنءِ مارءَ شیپ گرگءَ ات۔ آچو گارءِ تہا پتروکیں دلوتےءِ پیما کدی سُرنگءِ تہا ناگہاں پترتگ ءُ گار بوتگ اتءُ پدا بچا کمو دیمترا دوبارہ زائر بوتگ ات۔ گاڑیءِ آخری ڈبّہءِ تہا یک شر رنگءُ پزّوریں ورنائیں جنکے نشتگ ات۔ آئیءِ دیم پہ دیما یک سیٹےءِ سرا یک ورنائیں بچکے نشتگ ات۔
آ ھر دو بے توار اتنت بلئے گہے گہے یکّے دومیءِ دیمگا چارگا اتنت۔ جنین ءِ عمر چو بیستءُ پنچ سال ءِ پیما ات۔ آ کھڑکی ءِ نزیکءَ نشتگ ءُ ڈنّءِ ندارگاں چاراں وتی بالادءَ وشنود کنگا ات۔ آ چو انچائیں چلوپگ کاریں جنینے ءِ پیما جانءَ پُرّ ءُ پزّور ات۔ آئیءِ زنڈیں رژنائیں چم ، پزّوریں گور ءُ پراہیں سینگ آئیءِ جان سلامتیءِ نشان اتنت۔ آئیءِ سیٹءِ چیرا بازیں پارسلے ایر ات ءُ آئیءِ کُٹّءَ یک ٹوکری یے ایر ات۔